canonical-greekLit/data/tlg0007/tlg025/tlg0007.tlg025.perseus-grc2.xml
ἦν δὲ τὸ μὲν εἶδος ὑπόπυρρος καὶ γλαυκός,  ὡς ὁ ποιήσας τὸ ἐπιγραμμάτιον οὐκ εὐμενῶς παρεμφαίνει  πυρρόν, πανδακέτην, γλαυκόμματον, οὐδὲ θανόντα  Πόρκιον εἰς ἀίδην Φερσεφόνη δέχεται.  τὴν δὲ τοῦ σώματος ἕξιν αὐτουργίᾳ καὶ διαίτῃ σώφρονι καὶ στρατείαις ἀπʼ ἀρχῆς συντρόφου γεγονότος πάνυ χρηστικὴν εἶχε, καὶ πρὸς ἰσχὺν καὶ πρὸς ὑγίειαν ὁμαλῶς συνεστῶσαν.